PRITARTA

 Molėtų rajono savivaldybės

 tarybos 2018 m. balandžio d.

 sprendimu Nr.B1-

**MOLĖTŲ GIMNAZIJOS DIREKTORĖS 2017 METŲ VEIKLOS ATASKAITA**

1. **TRUMPA ĮSTAIGOS VEIKLOS REZULTATŲ APŽVALGA**

Molėtų gimnazija – savivaldybės biudžetinė bendrojo ugdymo mokykla, vykdanti formaliojo (pagrindinio antros pakopos ir vidurinio ugdymo) ir neformaliojo vaikų švietimo programas. Gimnazijos direktorė Rimutė Guobienė atestuota II vadybinei kategorijai, vadybinio darbo stažas – 22 metai.

Gimnazijoje mokosi 412 mokinių (praeitais m. m. – 447), kiekvienam mokiniui tenka 10,7 kv. m. gimnazijos patalpų ploto. Yra 15 klasių komplektų (praeitais m. m. – 17), vidutinis mokinių skaičius klasėje – 27,5. Per mokslo metus atvyko 1 mokinys (praeitais m. m.–1), 5 išvyko (praeitais m. m. – 8). 168 mokiniai pavežami (41 proc.), nemokamai maitinami 32 mokiniai (8 proc.), parama skirta 35 mokiniams (8 proc.). Mokosi 47 (11 proc.) specialiųjų ugdymosi poreikių turintys mokiniai, iš jų 26 pagal pritaikytas, 5 pagal individualizuotos programas. Neformaliajam švietimui skirtos 41,5 val. (praeitais m. m.–52 val.), šioje veikloje dalyvavo68,6 proc. (praeitais m. m. – 44,3 proc.) mokinių.Be pateisinamos priežasties praleista 8 proc. pamokų. Pažangumas – 84 proc., ugdymosi kokybė – 0,28.

Gimnazijoje dirba 44 pedagogai, iš jų 30 – 49 m.–32 proc., 50 –59 m.–57 proc., 60 m. ir vyresni – 11 proc. Sąlyginiam mokytojo etatui tenka 8,3 mokiniai. Pagal kvalifikaciją: 3 (7 proc.) ekspertai, 15 (34 proc.) metodininkų, 22 (50 proc.) vyr. mokytojai, 4 (9 proc.) mokytojai. 7 mokytojai – valstybinių brandos egzaminų vertintojai. Dirba pagalbos specialistai: specialioji pedagogė, socialinė pedagogė, psichologė (0,75 etato), sveikatos priežiūros specialistė (0,5 etato).

Abiturientai rinkosi vidutiniškai 4,4 valstybinio egzamino (Lietuvoje – 3,47). Visus egzaminus, išskyrus anglų kalbos ir lietuvių kalbos, išlaikė visi abiturientai. Net 7 abiturientai gavo aukščiausius (100 balų) įvertinimus: anglų kalbos – 3, matematikos – 2 ir biologijos – 2. Chemijos, biologijos ir matematikos egzamino aukštesniojo lygio įvertinimų dalis atitinka Lietuvos aukštesniojo lygio įvertinimų dalį, o informacinių technologijų – net du kartus didesnė. Biologijos, geografijos ir informacinių technologijų egzaminų įvertinimų vidurkis aukštesnis nei Lietuvos. 67 proc. abiturientų įstojo į aukštąsias mokyklas: 58 iš jų į universitetus, 1 pasirinko studijas užsienyje, 42 proc. – į kolegijas. 9 proc. profesinio ugdymo centruose, 5 proc. pasirinko tarnybą Lietuvos kariuomenėje, 17 proc. įsidarbino.

Pagrindinio ugdymo patikras laikė 120 mokinių. Matematikos paatikros įvertinimo vidurkis –5, 27, lietuvių kalbos – 6,09 .

 Rajono dalykinėse olimpiadose, konkursuose, sportinėse varžybose laimėta 81 prizinė vieta, respublikiniuose, zoniniuose konkursuose, sportinėse varžybose – 96*.*

1. **PAGRINDINIAI ĮSTAIGOS VADOVO VEIKLOS REZULTATAI PAGAL PAREIGYBĖS APRAŠYMUOSE NURODYTAS FUNKCIJAS**

Telkiau bendruomenę valstybinei švietimo politikai, strateginiam, metiniam, veiklos tobulinimo plano po išorės vertinimo įgyvendinimui, veiklos įsivertinimui. Veiklos prioritetas – paveikus ugdymas, tikslai: pamokos organizavimo tobulinimas, mokinio asmeninė pažanga, socialios asmenybės ugdymas. Stebėtos ir analizuotos pamokos, mokytojų tarybos posėdžiuose aptartas bendradarbiavimą skatinančių metodų taikymo poveikis ugdymui, išmokimo stebėjimo veiksmingumas. Analizuojant mokinių asmeninę pažangą, matyti, kad 86 proc. dalykų įvertinimai kilo arba nekito. 70 proc. mokinių aktyviai įsitraukė į gimnazijos veiklas.

Rūpinausi gimnazijos intelektualiniais, materialiniais ir finansiniais ištekliais, palankaus mikroklimato kūrimu. Užtikrinau saugią, sveiką, užkertančią kelią smurto, prievartos apraiškoms aplinką. Inicijavau psichoaktyviųjų medžiagų vartojimo prevencijos programos „Savu keliu“ vykdymą. Stebėjau, analizavau valdymo išteklius, ugdymo rezultatus, rūpinausi pedagogų darbuotojų kvalifikacijos tobulinimu. Vidutiniškai kiekvienas mokytojas dalyvavo 39,6 val. trukmės mokymuose, viena mokytoja stažavosi Vokietijos Goethe‘s institute. Vyko seminarai gimnazijos mokytojams („Efektyvūs mokymosi metodai“ (4 val.), „Profesinis santykis su mokiniu“ (4 val.)) ir interaktyvios lentos naudojimo mokymai. Garantavau išvykusių mokytojų pamokų pavadavimą. Sudariau sąlygas pedagogams atestuotis. Du mokytojai įgijo aukštesnę kvalifikacinę kategoriją.

Užtikrinau, kad būtų laikomasi įstatymų, kitų teisės aktų ir Gimnazijos nuostatų. Parengti ir patvirtinti devyni veiklų tvarkų aprašai.

Plėtojau bendradarbiavimą su mokiniųtėvais (globėjais, rūpintojais). Vykdytas tėvų švietimas, konsultavimas, organizuoti bent du klasių susirinkimai, srautiniai susirinkimai, kiekvieną mėnesį –Tėvų dienos. Mokslo metų pradžioje atliktas tėvų švietimo poreikio tyrimas, parengtas Tėvų švietimo planas. 80 procentų tėvų (globėjų, rūpintojų) teigė, kad gimnazijoje organizuojamas pedagoginis, psichologinis ir kitoks švietimas, skirtas padėti mokiniams siekti pažangos. Vaiko gerovės komisija teikia įvairiapusišką pagalbą tėvams.

Bendradarbiaujant su Molėtų progimnazija, vykdyti bendri vadovų pasitarimai ir metodinių grupių susitikimai, aptarta naujokų adaptacija, aštuntokai supažindinti su gimnazijos veiklomis.

Palaikiau ryšius socialiniais partneriais: VU (VU diena, prof. habil. dr. V. Nekrošiaus rūpesčiu šeštąjį kartą Teisės fakulteto Alumni draugija skyrė stipendiją abiturientui), VGTU (VGTU diena, VGTU klasė, dalyvavimas čempionate „Makaronų tiltai 2017“, konferencijoje „Kurkime ateitį kartu su VGTU“, projekte „Kūrybinės industrijos: nuo idėjos iki produkto“), Lietuvos etnokosmologijos muziejumi (vykdant projektus, edukacijas, pirmą kartą organizuojant Lietuvos mokinių etnokultūrinį festivalį – konkursą „Pasveikink Saulę”), LR Seimu (dalyvauta viktorinoje „Valstybingumo link: lietuvių politiniai siekiai 1914–1917 m.“, mokinių forume, skirtame Kazio Griniaus 150-osioms gimimo metinėms“).

Puoselėjau demokratinius gimnazijos bendruomenės santykius. Sudariau darbuotojams ir mokiniams saugias ir sveikatai nekenksmingas darbo sąlygas. Siekiau, kad gimnazijos valgykloje būtų kuo įvairesnis meniu, tenkinantis bendruomenės poreikius. Užtikrinau saugų mokinių pavežėjimą mokykliniu autobusu. Užtikrinau racionalų ir taupų lėšų bei turto naudojimą. Ieškojau rėmėjų, papildomų finansavimo šaltinių. Papildomai gauta 34 784 Eur, iš jų 2008 Eur parama iš įmonių, organizacijų, 2 proc. GPM dalies, 31 194 Eur šalies ir tarptautinių projektų vykdymui skirtos lėšos. Optimizuojant mokytojų darbo vietų skaičių, dviejų mokytojų išeitinėms gautas kofinansavimas (11921 Eur) iš Švietimo ir mokslo ministerijos.

Sėkmingai atliktos Brandos egzaminų centro ir Bazinės mokyklos funkcijos.

1. **PRAĖJUSIŲ METŲ ĮSTAIGOS VADOVO SVARBIAUSIOS INICIATYVOS IR SPRĘSTOS PROBLEMOS BEI KELIAMI NAUJI EINAMŲJŲ METŲ UŽDAVINIAI IR LAUKIANTYS IŠŠŪKIAI.**

Dalyvavau Lietuvos gimnazijų asociacijos veikloje. Esu vadybos ekspertė, rajono vadovų atestacijos komisijos narė. Dalyvavau viename mokyklos vadovo veiklos vertinime. Tobulinau savo kompetencijas 43 val. mokymuose. Inicijavau metodinės dienos „Ugdymas asmeninei pažangai“ rajono mokytojams organizavimą ir skaičiau pranešimą „Bendruomenės susitarimai dėl pasiekimų ir pažangos“. Inicijavau metodinės savaitės „Išmokimo stebėjimo pamokoje patirtis“ organizavimą, mokytojų savianalizės anketų aptarimą. Atsižvelgdama į I klasių tėvų pageidavimus, siekiant ugdymo kokybės, inicijavau I kl. mokinių skirstymą į mobilias grupes per lietuvių kalbos ir matematikos pamokas. Siekdama gerinti ugdymo kokybę, aukštesniųjų gebėjimų mokinių pasiekimus, bendradarbiaudama su Molėtų rajono PPT darbuotojais, inicijavau gabių ir žingeidžių vaikų tyrimą I gimnazijos klasėse. Skatinau ieškoti dalykų integracijos galimybių. Tradiciškai organizuota integruota etnokultūrinė diena I klasių gimnazistams „Užgavėnės“ ir pirmą kartą organizuota integruota diena II klasių mokiniams tema „Epochos: Renesansas“. Kartu su pedagogais skatinau mokinių kūrybiškumą. Dešimtą kartą parengtas ir pristatytas mokinių kūrybos almanachas „Pro kūrybos langą...“ Organizuotos fotografijų, mokinių dailės darbų, instaliacijų parodos

Skatinau ir palaikiau mokytojų ir mokinių iniciatyvas: pradėtos organizuoti Judriosios pertraukos, įsteigta jaunųjų maltiečių grupė, vyko savanorystės akcijos (donorystė, ligonių, gyvūnų lankymas), dalyvauta savivaldybės organizuotame renginyje „Idėja+ “, skirtame Europos jaunimo savaitei paminėti. Koordinavau projektų rengimo grupės veiklą. Būriau mokytojus į projektų rengimo ir vykdymo grupes. Vyko Erasmus+ projekto „Moderni karta“ veiklos Belgijoje, Ispanijoje. Organizuotos STEAM (gamtos mokslų, technologijų, inžinerijos, meno/dizaino ir matematikos) ugdymo veiklos, projekto partnerių įvertintos kaip labai įdomios ir prasmingos. Pradėtos vykdyti strateginių tarpmokyklinių partnerysčių projekto ,,Mano karjera Europoje“ veiklos Graikijoje. Vykdytas Gothe‘s instituto projektas „Integruotas vokiečių kalbos ir gamtos mokslų mokymas“. Bendradarbiavau su Utenos ŠC, telkiant gimnazijos bendruomenę tarptautinio Erasmus+ KA2 projekto „Mokykimės kartu“ veiklų įgyvendinimui.

Vykdyti šalies projektai: Nacionalinės Martyno Mažvydo bibliotekos organizuotas projektas „Pokalbiai apie emigraciją 2“, Valstybinio socialinio draudimo fondo valdybos prie Socialinės apsaugos ir darbo ministerijos projektas „Nepamiršk parašiuto“, Nekilnojamojo kultūros paveldo projektas „Piliakalniai, menantys karaliaus Mindaugo laikus“, LVJC projektas „Išjudink kitus“, ŠMM, Lietuvos mokinių neformaliojo švietimo centro ir Lietuvos vaikų ir jaunimo centro projektas ,,Atverk duris vasarai”, aplinkos apsaugos projektas „Mes rūšiuojam“, vykdyta aktyvi sveikatą stiprinančių mokyklų tinklo veikla, Tarptautinio aplinkosauginio švietimo fondo (FEE – Foundation for Enviromental) gamtosauginių mokyklų programa, Europos socialinio fondo agentūros projektas „ESF Akademija“.

Skatinti mokytojai ir mokiniai padėkos raštais, atminimo dovanėlėmis, jų kandidatūros teiktos apdovanojimams: Metų mokytojo, rajono mero padėkos raštui ir Padėkos ir gerumo angelo nominacijai.

Koordinavau gimnazijos informacinio centro veiklą. Parengtos 34 parodos, vyko susitikimai (su poete G. Kazlauskaite, VU Biotechnologijos instituto biochemiku prof. V. Šikšniu, keliautoju G. Piragiu, lazerių kūrėju prof. J. V. Vaitkumi ir kt.), debatai, akcijos („Knygų kalėdos“, „Skaitau mažajam draugui“, „Aklas pasimatymas su knyga“). Ieškota rėmėjų, gimnazijos bendruomenė skatinta prisidėti prie bibliotekos turtinimo. Gauta 8 žurnalų nemokama prenumerata. Bibliotekos fondas pasipildė 455 egz. grožinės literatūros, 670 egz. vadovėlių, viso fonde yra 16 471 egz. knygų, 15 192 egz. vadovėlių.

Apie gimnazijos veiklas informuota gimnazijos tinklapyje, rajoniniuose laikraščiuose ir gimnazijos laikraštyje „Jaunimo gatvėje“ bei informaciniame leidinyje „Švietimo naujienos“.

Rūpinausi ugdymo aplinkų atnaujinimu ir turtinimu. Įrengta biologijos laboratorija. Bendradarbiaujant su savivaldybės Strateginio planavimo ir investicijų skyriumi, savivaldybės administracija, parengtas investicinis projektas „Kūrybiškumą skatinančių edukacinių erdvių kūrimas Molėtų gimnazijos vidaus patalpose“. Tęsiami pastato kapitalinio remonto (atnaujinimo-modernizavimo) darbai: pakeista šildymo sistema, įrengta sporto ir aktų salių vėdinimo sistema. Įsigytos mokymo priemonės: žaidimų stalai (3 stalo teniso, 2 stalo futbolo), 5 projektoriai, 4 nešiojami kompiuteriai, 18 stacionarių kompiuterių, 3 interaktyvios lentos, 9 spausdintuvai. Ugdymo procese naudojamos 5 interaktyvios lentos, 94 kompiuteriai. Įsigytos skaitmeninės mokymo priemonės: Egzaminatorius.lt, leidyklos „Vyturys“ skaitmenine biblioteka. Iš sutaupytų lėšų įsigytos 110 asmeninės mokinių spintelės ir jau 91 proc. mokinių aprūpinti spintelėmis. Koridoriuose įrengtos zonos įvairiems sportiniams žaidimams (šaškių, stalo teniso, stalo futbolo), atnaujintos poilsio zonos.

Išlieka opus atsakingų darbuotojų: autobusų vairuotojų, raštinės administratorės, kompiuterių priežiūros specialisto, pavaduotojo administracijai ir ūkiui atlyginimų klausimas – jis neadekvatus atliekamam darbui ir turimai atsakomybei.

Mokiniams, gyvenantiems Molėtų rajone ir atvykstantiems į mokyklą maršrutiniu transportu arba mokykliniais autobusais yra ribotos popamokinių veiklų (dalykinės konsultacijos, neformaliojo švietimo užsiėmimai, renginiai) galimybės.

2018 metų uždaviniai:

1. Bendruomenės telkimas veiklos tobulinimui, atsižvelgiant į išorės vertinimo, atlikto 2016 m. vasario 8–12 d., išvadas.
2. Aukštesnių gebėjimų mokinių ugdymosi pasiekimų gerinimas.
3. Pasidalytosios lyderystės skatinimas.
4. Besimokančios organizacijos telkimas kaitai ir pažangai.

Iššūkis: Modernios ugdymo aplinkos sukūrimas.

Rimutė Guobienė

Molėtų gimnazijos direktorė